b'\n_START_ARTICLE_\nCerkev sv. Rozalije, Zlate\xc4\x8de pri \xc5\xa0entjurju\n_START_SECTION_\nZgodovina\n_START_PARAGRAPH_\nCerkev je nastala iz zaobljube \xc5\xbeupljanov v \xc4\x8dasu kuge, ki je razsajala v letih 1625\xe2\x80\x931646. Ime je dobila po sicilijanski svetnici in pu\xc5\xa1\xc4\x8davnici Rozaliji, ki velja za zavetnico pred kugo. Okoli cerkvice je nastalo naselje Rozalija ali Sveta Rozalija, kakor se je kraj imenoval do leta 1953, sedaj pa je to le \xc5\xa1e ljudsko ime za naselje Zlate\xc4\x8de pri \xc5\xa0entjurju._NEWLINE_Stavba je nastajala v 17. stoletju, najprej prezbiterij, nato ladja. Prezbiterij cerkve nosi letnico 1646, ladja pa je bila dokon\xc4\x8dana okoli leta 1666. Posamezni elementi ka\xc5\xbeejo zna\xc4\x8dilno izzvenevanje gotike. Posebno kvaliteto predstavlja velik zlat oltar (1667) s kipom svete Rozalije ter so\xc4\x8dasne vratnice glavnega in stranskega portala. Leta 1764 so cerkveni ladji na jugu dozidali kapelo svetega Antona Padovanskega, katere banjast obok je z motivi iz \xc5\xbeivljenja svetega Antona poslikal baro\xc4\x8dni freskant Fran\xc4\x8di\xc5\xa1ek Jelov\xc5\xa1ek. V cerkvi je tudi gla\xc5\xbeutarski lestenec iz srede 19. stoletja. _NEWLINE_Cerkev je sezidana iz kamna, ki so ga dobili iz bli\xc5\xbenjega podrtega gradu na Lipici, to je sosednji hrib na ju\xc5\xbeni strani Rozalije. Kasneje je bila cerkev tudi ve\xc4\x8dkrat renovirana, vendar je v precej\xc5\xa1nji meri ohranila prvotno obliko._NEWLINE_Na stavbi lahko opazimo tudi konstrukcijske oblike kot so polkro\xc5\xbeni (rimski) lok, segmentni (ko\xc5\xa1arasti) lok, \xc5\xa1ilasti (gotski) lok, kri\xc5\xbene oboke, banjaste (sodaste) oboke in podobno.'